มังกรฟ้า ลอตเตอรี่ออนไลน์
ปิดฉากเสียที..!! มหากาพย์คดีหวยออนไลน์ที่สู้รบปรบมือทางกฎหมายกันมายาวนานกว่า 10 ปี ระหว่างสำนักงานสลากกินแบ่งรัฐบาล กับบริษัท ล็อกซเล่ย์ จีเท็ค เทคโนโลยี จำกัด ซึ่งเป็นบริษัทในกลุ่มบริษัท ล็อกซเล่ย์ จำกัด (มหาชน) หรือ LOXLEY ซึ่งสุดท้ายแล้ว หวยออนไลน์ 2 ตัว 3 ตัว ไม่เกิดแน่ ๆ...
31 พ.ค. 2564

สำนักข่าวรัชดา
ปิดฉากเสียที..!! มหากาพย์คดีหวยออนไลน์ที่สู้รบปรบมือทางกฎหมายกันมายาวนานกว่า 10 ปี ระหว่างสำนักงานสลากกินแบ่งรัฐบาล กับบริษัท ล็อกซเล่ย์ จีเท็ค เทคโนโลยี จำกัด ซึ่งเป็นบริษัทในกลุ่มบริษัท ล็อกซเล่ย์ จำกัด (มหาชน) หรือ LOXLEY ซึ่งสุดท้ายแล้ว หวยออนไลน์ 2 ตัว 3 ตัว ไม่เกิดแน่ ๆ…
ล่าสุดสำนักงานสลากฯ ก็ยินยอมพร้อมใจจะจ่ายค่าโง่ให้กับ LOXLEY หลังศาลปกครองสูงสุดมีคำสั่งให้จ่ายค่าเสียหายจำนวน 1,650 ล้านบาท พร้อมดอกเบี้ยอีก 1,300 ล้านบาท รวมเป็นเงินกว่า 3,000 ล้านบาท…
นี่ก็แว่ว ๆ มาว่า LOXLEY จะบุ๊กกำไรพิเศษเข้ามาในงบไตรมาส 3/2564 และอาจมีการจ่ายปันผลพิเศษให้กับผู้ถือหุ้นอีกด้วย…ก็ถือเป็นข่าวดีของผู้ถือหุ้น LOXLEY..!!
แต่ท่ามกลางหวยออนไลน์ไม่เกิด…กลับเกิดลอตเตอรี่ออนไลน์แทน และที่มีชื่อเสียงโด่งดัง คงหนีไม่พ้น “มังกรฟ้า ลอตเตอรี่ ออนไลน์” ของบริษัท มังกรฟ้า ลอตเตอรี่ จำกัด ตั้งอยู่เลขที่ 24 หมู่ 2 ถนนราชพฤกษ์ ต.อ้อมเกร็ด อ.ปากเกร็ด จ.นนทบุรี ซึ่งก่อตั้งเมื่อวันที่ 5 ต.ค. 2563
น่าสนใจ “มังกรฟ้า” มีที่มาที่ไปอย่างไร..? และมีรูปแบบการซื้อขายกันอย่างไร..?
ที่จริง “มังกรฟ้า” เป็นแพลตฟอร์มระบบการซื้อขายลอตเตอรี่ออนไลน์ ซึ่งจะรวบรวมโควตาลอตเตอรี่ที่เป็นสลากจริงจากแหล่งต่าง ๆ ทั้งยี่ปั๊ว และพ่อค้าแม่ค้ารายย่อยมาสแกนจัดเก็บ โดยใช้ระบบ AI ในการบริหารจัดการ…เท่ากับว่า “มังกรฟ้า” จะทำหน้าที่เป็นตัวกลางในการขายลอตเตอรี่ โดยปัจจุบันมี 2 ช่องทางหลัก ผ่านเว็บไซต์ https://bluedragonlottery.com และแอปพลิเคชันมังกรฟ้า…
ว่ากันว่า “มังกรฟ้า” กำลังได้รับความนิยมทั้งในกลุ่มผู้ค้าล็อตเตอรี่ และคนที่ชื่นชอบตัวเลข โดยปัจจุบันมีตัวแทนจำหน่ายทั้งหมด 17,103 ราย ส่วนยอดที่จำหน่ายไปแล้วมีมากกว่า 700,000 ใบ
สำหรับวิธีการซื้อลอตเตอรี่ของ “มังกรฟ้า” นั้น ลูกค้าสามารถเลือกซื้อสลากกับตัวแทนรายใดก็ได้ โดยจะมีช่องให้กรอกตัวเลขจำนวน 6 ช่อง หรือจะเลือกซื้อแบบ 3 ตัวหน้า 3 ตัวหลัง หรือ 2 ตัวท้าย ถ้ามีตัวเลขตามที่ต้องการ สามารถกดซื้อได้เลย โดยจะมีช่องแสดงราคาสลาก 80 บาท ค่าดำเนินการ 20 บาท รวมราคา 100 บาท
จากนั้นทำการโอนเงินไปตามหมายเลขบัญชีของตัวแทนขาย ระบบจะบันทึกข้อมูลเข้าระบบ และมีข้อความ SMS แจ้งมาที่โทรศัพท์มือถือของลูกค้า เพื่อให้ตรวจสอบและใช้เป็นหลักฐานขึ้นเงินรางวัล
กรณีถ้าหากขายไม่หมดแล้วถูกรางวัลต่าง ๆ จะให้ตัวแทนจำหน่ายที่เป็นเจ้าของสลากมารับกลับคืนไป ส่วนกรณีที่ลูกค้าถูกรางวัล ไม่ว่าจะเป็นรางวัลใดก็ตาม จะมารับสลากไปขึ้นเงินเองก็ได้ หรือหากขอรับเป็นเงินสดจะถูกหัก 2% ของเงินที่ได้รางวัลเป็นค่าดำเนินการ ส่วนที่เหลือจะโอนเข้าบัญชีของลูกค้าภายใน 24 ชั่วโมง
เท่ากับว่าบริษัท มังกรฟ้า จะมีรายได้สองทาง คือ กำไรจากการขายสลาก และกำไรจากส่วนแบ่งเงินรางวัลของลูกค้า
“มังกรฟ้า” จึงถือเป็นอีกช่องทางในการซื้อขายสลากที่มาตอบโจทย์ทั้งผู้ขายและคนซื้อ…
แต่จุดที่น่าสนใจคือ ไม่มีการส่งสลากใบจริงให้กับลูกค้านะ เป็นระบบไว้เนื้อเชื่อใจไม่ต่างจากการซื้อหวยใต้ดินนั่นแหละ…ฉะนั้น ต้องวัดดวงเอา..!!
ทว่าหลังจากปล่อยให้เอกชนแซงหน้าไปไกลโข…ล่าสุดสำนักงานสลากฯ เพิ่งจะตื่น…อุ้ย ไอเดียกระฉูด จะไปจับมือกับธนาคารกรุงไทย จำกัด (มหาชน) หรือ KTB เปิดแอปพลิเคชันขายสลากกะเค้าบ้าง…แต่ก็สะดุดขาตัวเองหัวทิ่มอีก เนื่องจากต้องรอการตีความจากคณะกรรมการกฤษฎีกาก่อนว่า เข้าข่ายเป็นผลิตภัณฑ์ใหม่ ซึ่งจะต้องทำประชาพิจารณ์หรือไม่..?
อย่างนี้ก็ต้องรอไปอีกไม่รู้ชาตินี้ หรือชาติหน้าอะดิ…เพราะลำพังแค่เรื่องหวยออนไลน์ก็ลากยาวมาเป็นสิบ ๆ ปีละ
แหม๊…สำนักงานสลากฯ กะจะเดินตามหลังเอกชนทุกเรื่องเลยเหรอ…ไม่คิดจะเป็นเจ้าแรกกะเค้าบ้างเลยหรือไง..!?
อ้อ…ลืมไปว่า ขนาดขายสลากเกินราคา สำนักงานสลากฯ ยังนั่งยันนอนยันเลยว่า ไม่มี๊ไม่มี…
…อิ อิ อิ…